Адыгэ театрым и журнал
Къэрэшей-Шэрджэс Республикэм къыщыдэкIащ шэрджэс театрым и лэжьыгъэм теухуа япэ журналыр. Абы тхыгъэхэр адыгэбзэкIэ, урысыбзэкIэ, инджылызыбзэкIэ итщ.
Журналым къыщыгъэлъэгъуащ адыгэ театрым иригъэкIуэкI Iуэхугъуэхэр, зрагъэблагъэ фестивалхэр зэрекIуэкIыр, зыхэт зэпеуэхэм щаIэ ехъулIэныгъэхэр, артистхэм я театр гъащIэр.
— Ди гукъэкIыр зыхуэунэтIар илъэс хъурейм едгъэкIуэкI лэжьыгъэр къызэщIэкъуэнырщ, ар дахэу цIыхухэм я пащхьэ илъхьэжынырщ. Япэрей къыдэкIыгъуэм ихуащ 2019 гъэм Шэрджэс театрым и лэжьыгъэр зэрекIуэкIар. Ди артистхэр зыхэта Iуэхугъуэ псори екIуу къыщыдгъэлъэгъуэжащ мы къыдэкIыгъуэм. Щхьэхуэ-щхьэхуэу я творческэ гъащIэм гулъытэ хэха хуэтщIащ. Дэтхэнэми игъэзэщIа ролхэр къызэрыщ сурэт гъэщIэгъуэнхэри итщ журналым», — жиIащ Акъ Мухьэрбэч и цIэр зезыхьэ Шэрджэс драмэ театрым и унафэщI Акъ Динэ.
Абы зэрыжиIэмкIэ, и лэжьэгъухэр щыгуфIыкIащ глянец журналым. Иджы я IэщIагъэм и щэхухэмрэ я лэжьыгъэм и фIагъымрэ къыдэкIуэтей щIэблэм нэрылъагъуу я пащхьэ иралъхьэну Iэмал яIэщ. УнафэщIым къызэрилъытэмкIэ, щIалэгъуалэр театр гъуазджэм дегъэхьэхыным мыхьэнэшхуэ ират.
Иджыпсту журналым и етIуанэ къыдэкIыгъуэр ягъэхьэзыр. Ар теухуауэ щытынущ 2020 гъэр адыгэ театрым игу къызэринам.
Журналыр езы театрымрэ абы щылажьэхэмрэ я мылъкукIэ къыдагъэкIащ, экземпляри 100 хъууэ.
